ג'ף גרלין

ג'פרי טוד "ג'ף" גרלין (באנגלית: Jeffrey Todd "Jeff" Garlin; נולד ב-5 ביוני 1962) הוא שחקן, מדבב, מפיק, במאי קולנוע וקומיקאי יהודי-אמריקאי. הוא ידוע בעיקר בשל תפקידו בסיטקום "תרגיע" מבית HBO, אשר בזכותה הועמד לפרס אמי 7 פעמים כמפיק בפועל. גרלין נולד בשיקגו, אילינוי שבארצות הברית למשפחה יהודית. גדל גם בדרום פלורידה. אביו הוא ג'ין גרלין ואימו היא קרול (לבית קרפטון). לו אח צעיר. למד גם בבית ספר עברי. גרלין סובל מתסמונת וולף-פרקינסון-וויט. עוד בילדותו רצה להיות קומיקאי כשיגדל. למד בברווארד קולג' שבפורט לודרדייל, ולאחר מכן קולנוע באוניברסיטת מיאמי אך לא סיים. החל להופיע כסטנדאפיסט שם. ב-1984, בגיל 22 חזר גרלין לשיקגו והתחיל לעבוד כקומיקאי. הוא עבד כמוכר כרטיסים עם סטיבן קולבר. בסוף שנות ה-80 היה שותפו לדירה של קונאן או'בריאן. ב-1997 שיחק בפרק אחד בסדרת האנימציה "ד"ר כץ, מטפל מקצועי" בערוץ קומדי סנטרל. בשנים 1997–1999 שיחק בסדרה הקומית "משתגעים מאהבה" בתור מארווין. משנת 2000 משחק בתפקיד ראשי בקומדיית המצבים של רשת HBO "תרגיע", בתפקיד ג'ף גרין. בשנים 2001-2003 שיחק בשני פרקים בסיטקום "כולם אוהבים את ריימונד" של רשת CBS. ב-2003 כיכב בסרט הקומדיה "אבא בא לגן" לצד אדי מרפי. ב-2004 שיחק בסרט הנעורים "מסיבת פיג'מות" לצד ג'יין לינץ'. בשנים 2005–2013 שיחק בסדרה הקומית "משפחה בהפרעה" בתור מורט מאיירס. בשנת 2006 כיכב בסרט הקומי "מישהו לאכול איתו גבינה" לצד שרה סילברמן, ואותו גם כתב וביים. ב-2008 דיבב את הקברניט בסרט האנימציה "וול-E" מבית דיסני. ב-2010 דיבב את באטרקאפ החד-קרן בסרט "צעצוע של סיפור 3" מבית דיסני, ושיחק בקומדיה "אקסית במצור" בכיכובם של ג'ניפר אניסטון וג'רארד באטלר. החל מ-2013 שיחק גרלין בקומדיית המצבים "הגולדברגים" של רשת ABC, בתור אב המשפחה, מארי. הוא פרש מהסדרה ב-15 בדצמבר 2021, עקב פתיחת חקירה הנוגעת להאשמות בדבר הטרדות מילוליות ורגשיות מצידו בסביבת העבודה. את מקומו של גרלין ביום הצילומים האחרון של העונה התשיעית מילא כפיל. באותה שנה ביים את הסרט הקולנועי הראשון שלו "להתמודד עם אידיוטים" בו גם שיחק בתפקיד הראשי וכתב את התסריט. ב-2014 שיחק בקומדיה "התבגרות מאוחרת" בכיכובן של קירה נייטלי וקלואי גרייס מורץ. בשנת 2017 כיכב בסרט "האנדסום: סרט מסתורין של נטפליקס" בתפקיד ג'יני האנדסום, והשתתף בסרט הדוקו-דרמה "להיות בונד", על חייו של השחקן ג'ורג' לייזנבי והדמות שגילם ג'יימס בונד. בשנת 2018 העניק את קולו להקלטת ספר הילדים "יום בחייו של מרלון באנדו". בשנת 2019 שב לדובב את באטרקאפ בסרט "צעצוע של סיפור 4" ובסדרה "מזלגוני שואל שאלה". בשנת 2022 שיחק את ג'רמי שיל בסרט האימה "סטודיו 666" בתפקיד מנהל להקת הפו פייטרס. ב-1994 נישא למרלה בת' כהאן. לזוג שני בנים. הם מתגוררים בלוס אנג'לס ושיקגו לסירוגין. הוא נוהג לתרגל מדיטציה טרנסצנדנטלית, בין השאר כדי להתגבר על הפרעת הקשב וריכוז. הוא אוהד את קבוצת הבייסבול שיקגו קאבס. מדיה וקבצים בנושא ג'ף גרלין בוויקישיתוף אתר האינטרנט הרשמי של ג'ף גרלין ג'ף גרלין, ברשת החברתית פייסבוק ג'ף גרלין, ברשת החברתית אקס (טוויטר) ג'ף גרלין, ברשת החברתית אינסטגרם ג'ף גרלין, במסד הנתונים הקולנועיים IMDb (באנגלית) ג'ף גרלין, באתר AllMovie (באנגלית) ג'ף גרלין, באתר Rotten Tomatoes (באנגלית) ג'ף גרלין, באתר Metacritic (באנגלית) ג'ף גרלין, במסד הנתונים הקולנועיים KinoPoisk (ברוסית) ג'ף גרלין, באתר MusicBrainz (באנגלית) ג'ף גרלין, באתר Yandex.Music (ברוסית) ג'ף גרלין, באתר Discogs (באנגלית) ג'ף גרלין, באתר בילבורד (באנגלית) Andreeva, Nellie (December 15, 2921). Jeff Garlin Exits ‘The Goldbergs’ Following HR Investigations Into On-Set Behavior. Deadline Hollywood. Retrieved December 17, 2021 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.